สังคมข่าวหุ้น
กลุ่มเจมาร์ทร่วงหนัก หลัง JMART รายงานงบไตรมาส 1/2566 บริษัทพลิกเป็นขาดทุน 294.7 ล้านบาท จากไตรมาสเดียวกันของปีก่อนมีกำไร 325.1 ล้านบาท
กลุ่มเจมาร์ทร่วงหนัก หลัง JMART รายงานงบไตรมาส 1/2566 บริษัทพลิกเป็นขาดทุน 294.7 ล้านบาท จากไตรมาสเดียวกันของปีก่อนมีกำไร 325.1 ล้านบาท
15 พ.ค. 2566

กลุ่มเจมาร์ทร่วงหนัก หลัง บมจ.เจมาร์ท กรุ๊ป โฮลดิ้งส์ (JMART) รายงานงบไตรมาส 1/2566 บริษัทพลิกเป็นขาดทุน 294.7 ล้านบาท จากไตรมาสเดียวกันของปีก่อนมีกำไร 325.1 ล้านบาท สาเหตุหลักมาจากการผลกระทบของการรับรู้ส่วนแบ่งขาดทุนจาก บมจ.ซิงเกอร์ประเทศไทย (SINGER) ตามสัดส่วนที่ 25.2% มูลค่า 218 ล้านบาท งานนี้ยังต้องดูต่อกันว่า Q2/2566 จะกลับมาปกติหรือเปล่า ช่วงนี้กูรูเตือนให้ระมัดระวังรอความชัดเจนก่อน
หุ้นกลุ่มโรงไฟฟ้าป่วน กังวลนโยบายรัฐบาลใหม่ อาจส่งผลกระทบ โดยเฉพาะนโยบายลดค่าไฟที่กระทบโดยตรงต่อกลุ่มโรงไฟฟ้า รวมทั้งแสนสิริ โดนเทขาย หลังจากเพื่อไทยไม่แลนด์สไลด์ ถูกก้าวไกลแซงหน้า ขณะที่หุ้นกลุ่มแบงก์ KBANK BBL SCB  มีปัจจัยหนุนจาก GDP ของไทยไตรมาสแรกที่ออกมาดีกว่าคาด ทำให้หุ้นกลุ่มแบงก์ใหญ่ปรับตัวดีขึ้น
RATCH ชูศรี เกียรติขจรกุล กรรมการผู้จัดการใหญ่ บริษัท ราช กรุ๊ป จำกัด (มหาชน) เผยผลการดำเนินงานไตรมาส 1 ปี 2566 ยังคงเติบโตอย่างต่อเนื่อง โดยมีกำไรจากการดำเนินงานก่อนหักดอกเบี้ย ภาษี ค่าเสื่อมราคา และค่าตัดจำหน่าย (EBITDA) เป็นจำนวน 3,701 ล้านบาท เพิ่มขึ้น 23.6% เมื่อเทียบกับงวดเดียวกันของปี 2565 และกำไรก่อนหักขาดทุนอัตราแลกเปลี่ยน เป็นจำนวน 1,625 ล้านบาท เพิ่มขึ้น 39.3% โดยเมื่อหักผลกระทบจากอัตราแลกเปลี่ยนแล้ว กำไรส่วนของบริษัทฯ เป็นจำนวน 1,448 ล้านบาท
ร.พ.จุฬารัตน์ กำพล พลัสสินทร์ ประธานกรรมการบริหาร บริษัท โรงพยาบาลจุฬารัตน์ จำกัด (มหาชน) หรือ CHG โชว์ผลประกอบการในไตรมาส 1ปี 2566 บริษัทฯ มีรายได้จากการประกอบกิจการโรงพยาบาล 1,716.2 ล้านบาท และมีกำไรสุทธิ 240.4 ล้านบาท โดยรายได้ที่เพิ่มขึ้นมาจากการให้บริการในกลุ่มผู้ป่วยทั่วไป เช่น รายได้จากศูนย์รักษาโรคหัวใจ การผ่าตัดกระเพาะอาหาร รายได้ค่าบริการทางการแพทย์สำหรับผู้ป่วยด้วยโรคที่มีค่าใช้จ่ายสูง การกลับมาใช้บริการของกลุ่มผู้ป่วยต่างชาติที่เพิ่มขึ้นอย่างมีนัยสำคัญหลังสถานการณ์โควิด-19 คลี่คลาย และรายได้โครงการประกันสังคมที่เพิ่มขึ้นจากจำนวนผู้ประกันตนที่เพิ่มขึ้น
KTIS โชว์ผลงาน สมชาย สุวจิตตานนท์ ผู้ช่วยประธานเจ้าหน้าที่บริหาร กลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือกลุ่ม KTIS โชว์ผลการดำเนินงานของกลุ่ม KTIS ในไตรมาสที่ 2 ปี 2566 (ม.ค.-มี.ค. 2566) เติบโตขึ้นกว่างวดเดียวกันของปีก่อน ทั้งรายได้และกำไรสุทธิ โดยมีรายได้รวม 6,392.0 ล้านบาท สูงกว่าปีก่อน 15% มีกำไรสุทธิ 1,139.6 ล้านบาท สูงกว่าปีก่อน 65.3% และมีกำไรสุทธิต่อหุ้น 0.30 บาท สูงกว่างวดเดียวกันของปีก่อนที่มีกำไรสุทธิต่อหุ้น 0.18 บาท สายธุรกิจผลิตไฟฟ้าจากเชื้อเพลิงชีวมวลมีรายได้เพิ่มขึ้นจากปีก่อนถึง 75.5%
PRAPAT ฟื้น  วีระพงค์ ลือสกุล ประธานเจ้าหน้าที่บริหาร บมจ.พีรพัฒน์ เทคโนโลยี (PRAPAT) เปิดเผยว่า ภาพรวมผลการดำเนินงานประจำไตรมาส 1/2566 บริษัทฯ สามารถทำผลงานเติบโตได้ตามเป้าหมาย มีรายได้รวม 269.25 ล้านบาท เพิ่มขึ้น 62.44 ล้านบาท หรือ 30.19% และมีกำไรสุทธิ 14.86 ล้านบาท เพิ่มขึ้น 13.44 ล้านบาท หรือ  946.48% เมื่อเทียบกับช่วงเดียวกันของปีก่อน
KJL งบสวย เกษมสันต์ สุจิวโรดม ประธานเจ้าหน้าที่บริหาร บริษัท กิจเจริญ เอ็นจิเนียริ่ง อีเลคทริค จำกัด (มหาชน) หรือ KJL โชว์ไตรมาสแรกของปี 2566 บริษัท ฯ มีกำไรสุทธิอยู่ที่ 33.65 ล้านบาท เพิ่มขึ้น 5.61 ล้านบาท หรือคิดเป็นเพิ่มขึ้น 20.01% จากช่วงเดียวกันปีก่อนที่มีกำไรสุทธิ 28.04 ล้านบาท โดยที่กำไรสุทธิของบริษัทฯ ที่เพิ่มขึ้นมีสาเหตุหลักเกิดจากราคาต้นทุนวัตถุดิบหลักที่ลดลง โดยราคาเหล็กแผ่นลดลงจากช่วงเดียวกันปีก่อนที่ 16.48% รวมถึงการที่บริษัทฯ มีการใช้เทคโนโลยีระบบควบคุมการผลิตแบบ Industry 4.0 เพื่อเพิ่มประสิทธิภาพในการผลิต ได้แก่ เครื่องตัดเลเซอร์ เครื่องเจาะด้วยระบบคอมพิวเตอร์ เครื่องพับ และหุ่นยนต์พับอัตโนมัติ เป็นต้น ทำให้บริษัท ฯ ควบคุมต้นทุนค่าใช้จ่ายที่เกี่ยวกับพนักงานฝ่ายผลิตได้อย่างมีประสิทธิภาพ ส่งผลให้อัตรากำไรสุทธิในไตรมาสแรกของปี 2566 อยู่ที่ 13.98% เพิ่มขึ้นจากช่วงเดียวกันปีก่อนที่มีอัตรากำไรสุทธิอยู่ที่ 11.44% และเพิ่มขึ้นจากไตรมาสก่อนหน้าที่อยู่ที่ 12.50%